10 Batho bangwe ba ile ba tshelela mo dintweng tse dintsi fa matlhakore a a lwantshanang a ntse a lwela go laola. Ba setse ba tsaya fela gore ntwa le ditlamorago tsa yone ke karolo ya botshelo. Ba bona kgoro ya botso e le fela gore ba tshabele kwa nageng e sele. Mme bontsi jwa bone ga ba ke ba kgona go dira jalo, mme ba le mmalwa ba ba ileng ba leka go go dira ba ne ba swa. Ba ba kgonang go tsena kwa nageng e nngwe ba fitlhela gore ba tlogetse mathata a mangwe mme ba tsena mo go a mangwe. Pesalema 146:3-6 e ka dirisiwa go thusa batho bano gore ba ikanye sengwe se se botoka go na le go fudugela kwa nageng e sele. Boporofeti jo bo mo go Mathaio 24:3, 7, 14 kgotsa 2 Timotheo 3:1-5 bo ka ba thusa go tlhaloganya seemo botoka le bokao jwa maemo a ba a itshoketseng, e leng gore re tshela mo bofelong jwa tsamaiso e kgologolo ya dilo. Ditemana tse di jaaka Pesalema 46:1-3, 8, 9 le Isaia 2:2-4 di ka ba thusa go lemoga gore ruri re ka solofela gore go tla nna le isagwe e e nang le kagiso.